पाठक आफूले तिरेको पैसाको पूरापूर सदुपयोग होस् भन्ने चाहन्छ । पुस्तकबाट केही ज्ञान, आनन्द वा आश्चर्यबोध गर्न चाहन्छ पाठक । पढिसकेपछि तनाव नै भए पनि एकछिन मस्तिष्क हल्लाउने पुस्तकको खोजमा हुन्छन् पाठक । पुस्तक पढ्दै गर्दा लेखकले वर्णन गरेको लोकमा पुग्ने र पात्रसँग संवाद गर्ने चाहना पाठकको हुन्छ । पाठकको चाहना पूरा गर्न सक्ने लेखक नै सफल हुनेहुन् । यसकारण पनि लेखकको सम्बद्धता, उसको अवस्थालगायत बुझेर पुस्तक यदि कसैले किन्छ भने त्यो लेखकलाई दिएको चन्दा वा सहयोग हुन पुग्छ । सुन्दर अनुहार भएका लेखकको कृति पाठकले किन्ने भए त आज संसारका थुप्रै कलाकार लेखक भइसक्ने थिए ! पाठकको हृदय विशाल छ, तिनलाई आफ्नोभन्दा पनि अझै विशाल हृदय भएको लेखकको कृति पढ्ने इच्छा छ ।
